title: 2012/491/EÚ: Rozhodnutie Rady z  23. júla 2012 o pozícii, ktorú má zaujať Európska únia vo Výbore veľvyslancov AKT – EÚ v súvislosti s prevodom časti nevyčlenených zdrojov 10. Európskeho rozvojového fondu na spoluprácu vnútri AKT

text:
               31.8.2012

               SK

               Úradný vestník Európskej únie

               L 234/1

         ROZHODNUTIE RADY
   z 23. júla 2012
   o pozícii, ktorú má zaujať Európska únia vo Výbore veľvyslancov AKT – EÚ v súvislosti s prevodom časti nevyčlenených zdrojov 10. Európskeho rozvojového fondu na spoluprácu vnútri AKT
   (2012/491/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 209 ods. 2 v spojení s článkom 218 ods. 9,
   so zreteľom na Vnútornú dohodu medzi zástupcami vlád členských štátov zasadajúcich v Rade o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve krajín AKT – ES (1), a najmä na jej článok 1,
   so zreteľom na návrh Európskej komisie,
   keďže:

               (1)

               Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 (2), bola prvýkrát zmenená a doplnená v Luxemburgu 25. júna 2005 (3) a druhýkrát v Ougadougou 22. júna 2010 (4) (ďalej len „dohoda o partnerstve AKT – EÚ“). Druhá zmena a doplnenie sa predbežne vykonávajú od 31. októbra 2010.

               (2)

               Článok 15 dohody o partnerstve AKT – EÚ zriaďuje Radu ministrov AKT – EÚ s právomocou prijímať rozhodnutia v súlade s dohodou o partnerstve AKT – EÚ.

               (3)

               V súlade s bodom 6 prílohy Ib k dohode o partnerstve AKT – EÚ Výbor veľvyslancov AKT – EÚ konajúci v mene Rady ministrov AKT – EÚ môže prerozdeliť prostriedky medzi jednotlivými finančnými balíkmi stanovenými v bode 2 uvedenej prílohy s cieľom splniť požiadavky programovania v rámci jedného takého finančného balíka.

               (4)

               Zostatok prostriedkov, ktorý je k dispozícii v rámci finančného balíka 10. Európskeho rozvojového fondu (ERF) na spoluprácu vnútri AKT, nie je dostatočný na pokrytie požiadaviek programovania vyplývajúcich zo strednodobého hodnotenia. Je potrebné previesť 195 miliónov EUR z nevyčlenených zdrojov 10. ERF do finančného balíka na spoluprácu vnútri AKT, čo umožní financovať opatrenia na základe existujúcich priorít EÚ a AKT vrátane doplnenia finančných prostriedkov mierového nástroja pre Afriku vo výške 100 miliónov EUR.

               (5)

               Únia by mala určiť pozíciu, ktorá sa má zaujať vo Výbore veľvyslancov AKT – EÚ v súvislosti s prevodom časti nevyčlenených zdrojov 10. ERF v prospech prostriedkov určených na spoluprácu vnútri AKT,

         PRIJALA TOTO ROZHODNUTIE:
   Článok 1
   Pozícia, ktorú má zaujať Európska únia vo Výbore veľvyslancov AKT – EÚ v súvislosti s prevodom časti nevyčlenených zdrojov 10. Európskeho rozvojového fondu na spoluprácu vnútri AKT sa zakladá na návrhu rozhodnutia Výboru veľvyslancov AKT – EÚ pripojenom k tomuto rozhodnutiu.
   Formálne a menej dôležité zmeny návrhu rozhodnutia možno dohodnúť bez toho, aby bolo potrebné zmeniť a doplniť toto rozhodnutie.
   Článok 2
   S cieľom podporiť snahy Africkej únie a regionálnych organizácií o riešenie bezpečnostných problémov v Afrike sa v rámci prerozdelenia prostriedkov vo výške 195 miliónov EUR vyčleňuje 100 miliónov EUR na mierový nástroj pre Afriku.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 23. júla 2012

            Za Radu

            predsedníčka

         C. ASHTON

      (1)  Ú. v. ES L 317, 15.12.2000, s. 376.

      (2)  Ú. v. ES L 317, 15.12.2000, s. 3.

      (3)  Dohoda, ktorou sa mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 (Ú. v. EÚ L 209, 11.8.2005, s. 27).

      (4)  Dohoda, ktorou sa druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 a prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3).

      NÁVRH
      ROZHODNUTIE VÝBORU VEĽVYSLANCOV AKT – EÚ č. …/2012
      z …
      o prevode časti nevyčlenených zdrojov 10. Európskeho rozvojového fondu na spoluprácu vnútri AKT
      VÝBOR VEĽVYSLANCOV AKT – EÚ,
      so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1), prvýkrát zmenenú a doplnená v Luxemburgu 25. júna 2005 (2) a druhýkrát zmenenú a doplnenú v Ougadougou 22. júna 2010 (3) (ďalej len „dohoda o partnerstve AKT – EÚ“), a najmä na bod 6 jej prílohy Ib,
      keďže:

                  (1)

                  Zostávajúce finančné prostriedky 10. Európskeho rozvojového fondu (ERF) na spoluprácu vnútri AKT nie sú dostatočné na pokrytie požiadaviek programovania vyplývajúcich zo strednodobého hodnotenia spolupráce vnútri AKT v rámci 10. ERF.

                  (2)

                  Aby bolo možné aj naďalej rýchle a účinne reagovať na situácie súvisiace s násilnými konfliktami v Afrike, je potrebné doplniť finančné prostriedky mierového nástroja pre Afriku.

                  (3)

                  Aby sa umožnilo financovanie priorít EÚ a AKT, potrebná suma by sa mala previesť z nevyčlenených zdrojov 10. ERF do finančného balíka prostriedkov na spoluprácu vnútri AKT.

                  (4)

                  Je vhodné, aby Výbor veľvyslancov AKT – EÚ bezodkladne prijal toto rozhodnutie,

            PRIJAL TOTO ROZHODNUTIE:
      Článok 1
      Spolupráca vnútri AKT
      Z nevyčlenených zdrojov 10. ERF sa v súlade s cieľmi stanovenými v článkoch 11, 28, 29 a 30 dohody o partnerstve AKT – EÚ prevádza suma vo výške 195 miliónov EUR do finančného balíka určeného na spoluprácu vnútri AKT.
      Článok 2
      Žiadosť o financovanie
      V súlade s článkom 12b písm. a) prílohy IV k dohode o partnerstve AKT – EÚ žiada Výbor veľvyslancov AKT – EÚ Komisiu o financovanie činností navrhovaných EÚ a skupinou štátov AKT, a najmä o poskytnutie dodatočných prostriedkov na mierový nástroj pre Afriku v celkovej výške 100 miliónov EUR s cieľom podporiť snahy Africkej únie a regionálnych organizácií o riešenie bezpečnostných problémov v Afrike.
      Toto rozhodnutie nadobúda účinnosť dňom jeho prijatia.

         V …

               Za Výbor veľvyslancov AKT – EÚ

               predseda

         (1)  Ú. v. ES L 317, 15.12.2000, s. 3.

         (2)  Dohoda, ktorou sa mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 (Ú. v. EÚ L 209, 11.8.2005, s. 27).

         (3)  Dohoda, ktorou sa druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 a prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3).


title: Rozhodnutie Komisie (EÚ) 2017/1215 z 23. júna 2017, ktorým sa stanovujú kritériá udeľovania environmentálnej značky EÚ detergentom do umývačiek riadu používaným v priemysle a vo verejných zariadeniach [oznámené pod číslom C(2017) 4228] (Text s významom pre EHP )

text:
                  12.7.2017

                  SK

                  Úradný vestník Európskej únie

                  L 180/16

            ROZHODNUTIE KOMISIE (EÚ) 2017/1215
      z 23. júna 2017,
      ktorým sa stanovujú kritériá udeľovania environmentálnej značky EÚ detergentom do umývačiek riadu používaným v priemysle a vo verejných zariadeniach

            [oznámené pod číslom C(2017) 4228]

      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
      po porade s Výborom Európskej únie pre environmentálne označovanie,
      keďže:

                  (1)

                  Podľa nariadenia (ES) č. 66/2010 sa environmentálna značka EÚ môže udeliť výrobkom, ktoré majú menší vplyv na životné prostredie počas celého svojho životného cyklu.

                  (2)

                  V nariadení (ES) č. 66/2010 sa stanovuje, že pre každú skupinu výrobkov sa stanovia špecifické kritériá udeľovania environmentálnej značky EÚ.

                  (3)

                  Rozhodnutím Komisie 2012/720/EÚ (2) sa stanovili ekologické kritériá a súvisiace požiadavky na posudzovanie a overovanie detergentov do umývačiek riadu používaných v priemysle a vo verejných zariadeniach, ktoré sú platné do 14. novembra 2016.

                  (4)

                  S cieľom zohľadniť nedávny vývoj na trhu a inovácie posledných rokov je vhodné stanoviť revidovaný súbor ekologických kritérií pre túto skupinu výrobkov.

                  (5)

                  Revidované kritériá, ako aj súvisiace požiadavky na posudzovanie a overovanie by mali byť platné šesť rokov odo dňa oznámenia tohto rozhodnutia, pričom sa zohľadňuje inovačný cyklus tejto skupiny výrobkov. Tieto kritériá sú zamerané na podporu výrobkov, ktoré majú menší vplyv na vodné ekosystémy, obsahujú obmedzené množstvo nebezpečných látok, sú účinné pri odporúčaných teplotách a minimalizujú produkciu odpadu znižovaním množstva obalov.

                  (6)

                  Z dôvodu právnej istoty by sa rozhodnutie 2012/720/EÚ malo zrušiť.

                  (7)

                  Výrobcom, ktorých výrobkom sa udelila environmentálna značka EÚ pre detergenty do umývačiek riadu používané v priemysle a vo verejných zariadeniach podľa kritérií stanovených v rozhodnutí 2012/720/EÚ, by sa malo poskytnúť prechodné obdobie, aby mali dostatok času na prispôsobenie svojich výrobkov tak, aby spĺňali revidované kritériá a požiadavky.

                  (8)

                  Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010,

            PRIJALA TOTO ROZHODNUTIE:
      Článok 1
      Do skupiny výrobkov „detergenty do umývačiek riadu používané v priemysle a vo verejných zariadeniach“ patria všetky detergenty do umývačiek riadu, látky na oplachovanie alebo namáčanie, ktoré patria do rozsahu pôsobnosti nariadenia Európskeho parlamentu a Rady (ES) č. 648/2004 (3) a ktoré sú predávané a určené na používanie špecializovaným personálom v umývačkách riadu na profesionálne použitie.
      Do tejto skupiny výrobkov patria viaczložkové systémy, v ktorých viacero zložiek tvorí kompletný detergent. Viaczložkové systémy môžu zahŕňať viaceré výrobky, ako látky na namáčanie a oplachovanie a musia sa testovať ako celok.
      Do tejto skupiny výrobkov nepatria detergenty do umývačiek riadu navrhnuté pre umývačky riadu pre domácnosť, detergenty určené na používanie v umývačkách zdravotníckych pomôcok alebo v špeciálnych strojoch pre potravinársky priemysel.
      Prostriedky v rozprašovačoch, ktoré sa nedávkujú pomocou automatickej pumpičky, sú z tejto skupiny výrobkov vylúčené.
      Článok 2
      Na účely tohto rozhodnutia sa uplatňuje toto vymedzenie pojmov:

                  1.

                  „Vstupné látky“ sú zámerne pridané látky, vedľajšie výrobky a nečistoty zo surovín v zložení finálneho výrobku (vrátane fólie rozpustnej vo vode, ak je použitá).

                  2.

                  „Primárny obal“ je:

                              a)

                              v prípade jednotlivých dávok v obale, ktorý sa má pred použitím odstrániť, obal jednotlivej dávky a obal, ktorý predstavuje najmenšiu predajnú jednotku určenú na distribúciu konečnému používateľovi alebo spotrebiteľovi na mieste nákupu vrátane označenia, ak je k dispozícii;

                              b)

                              v prípade všetkých ostatných typov výrobkov obal, ktorý predstavuje najmenšiu predajnú jednotku určenú na distribúciu konečnému používateľovi alebo spotrebiteľovi na mieste nákupu vrátane označenia, ak je k dispozícii.

                  3.

                  „Mikroplast“ sú častice nerozpustného makromolekulového plastu menšie ako 5 mm, ktoré boli získané niektorým z týchto procesov:

                              a)

                              procesom polymerizácie, ako napríklad polyadíciou alebo polykondenzáciou, alebo iným podobným procesom s použitím monomérov alebo iných východiskových látok;

                              b)

                              chemickou úpravou prírodných alebo syntetických makromolekúl;

                              c)

                              mikrobiálnou fermentáciou.

                  4.

                  „Nanomateriál“ je prírodný, vedľajší alebo priemyselne vyrábaný materiál obsahujúci častice v neviazanom stave alebo ako agregát či aglomerát, v prípade ktorého sa najmenej 50 % častíc v zložení materiálu podľa veľkosti a počtu častíc nachádza vo veľkostnom rozsahu od 1 nm do 100 nm (4).

            Článok 3
      Environmentálna značka EÚ podľa nariadenia (ES) č. 66/2010 sa môže udeliť len detergentom do umývačiek riadu, ktoré patria do skupiny výrobkov „detergenty do umývačiek riadu používané v priemysle a vo verejných zariadeniach“ podľa vymedzenia v článku 1 tohto rozhodnutia a ktoré spĺňajú kritériá, ako aj súvisiace požiadavky na posudzovanie a overovanie stanovené v prílohe.
      Článok 4
      Kritériá pre skupinu výrobkov „detergenty do umývačiek riadu používané priemysle a vo verejných zariadeniach“ a súvisiace požiadavky na posudzovanie a overovanie platia šesť rokov odo dňa oznámenia tohto rozhodnutia.
      Článok 5
      Na administratívne účely sa skupine výrobkov „detergenty do umývačiek riadu používané v priemysle a vo verejných zariadeniach“ prideľuje číselný kód „038“.
      Článok 6
      Rozhodnutie 2012/720/EÚ sa zrušuje.
      Článok 7
      1.   Odchylne od článku 6 sa žiadosti o udelenie environmentálnej značky EÚ výrobkom patriacim do skupiny výrobkov „detergenty do umývačiek riadu používané v priemysle a vo verejných zariadeniach“ predložené pred dátumom oznámenia tohto rozhodnutia posudzujú v súlade s podmienkami stanovenými v rozhodnutí 2012/720/EÚ.
      2.   Žiadosti o udelenie environmentálnej značky EÚ výrobkom patriacim do skupiny výrobkov „detergenty do automatických umývačiek riadu používaných v priemysle a vo verejných zariadeniach“ predložené v priebehu dvoch mesiacov odo dňa oznámenia tohto rozhodnutia sa môžu zakladať buď na kritériách stanovených v rozhodnutí 2012/720/EÚ, alebo na kritériách stanovených v tomto rozhodnutí. Takéto žiadosti sa hodnotia v súlade s kritériami, z ktorých vychádzajú.
      3.   Licencie na environmentálnu značku EÚ udelené v súlade s kritériami stanovenými v rozhodnutí 2012/720/EÚ sa môžu používať 12 mesiacov odo dňa oznámenia tohto rozhodnutia.
      Článok 8
      Toto rozhodnutie je určené členským štátom.

         V Bruseli 23. júna 2017

               Za Komisiu

            Karmenu VELLA

               člen Komisie

         (1)  Ú. v. EÚ L 27, 30.1.2010, s. 1.

         (2)  Rozhodnutie Komisie 2012/720/EÚ zo 14. novembra 2012, ktorým sa ustanovujú ekologické kritériá na udeľovanie environmentálnej značky EÚ detergentom do automatických umývačiek riadu používaným v priemysle a vo verejných zariadeniach (Ú. v. EÚ L 326, 24.11.2012, s. 25).

         (3)  Nariadenie Európskeho parlamentu a Rady (ES) č. 648/2004 z 31. marca 2004 o detergentoch (Ú. v. EÚ L 104, 8.4.2004, s. 1).

         (4)  Odporúčanie Komisie 2011/696/EÚ z 18. októbra 2011 o vymedzení pojmu nanomateriál (Ú. v. EÚ L 275, 20.10.2011, s. 38).

         PRÍLOHA

            RÁMEC

            KRITÉRIÁ UDEĽOVANIA ENVIRONMENTÁLNEJ ZNAČKY EÚ

            Kritériá udeľovania environmentálnej značky EÚ detergentom do umývačiek riadu používaným v priemysle a vo verejných zariadeniach

         KRITÉRIÁ

                     1.

                     Toxicita pre vodné organizmy

                     2.

                     Biologická odbúrateľnosť

                     3.

                     Udržateľné získavanie zdrojov palmového oleja, oleja z palmových jadier a ich derivátov

                     4.

                     Látky, ktorých použitie je vylúčené a obmedzené

                     5.

                     Obal

                     6.

                     Funkčná spôsobilosť

                     7.

                     Systémy automatického dávkovania

                     8.

                     Informácie pre používateľa

                     9.

                     Informácie uvedené na environmentálnej značke EÚ

               POSUDZOVANIE A OVEROVANIE
         a)   Požiadavky

         Osobitné požiadavky na posudzovanie a overovanie sa uvádzajú v rámci každého kritéria.
         Ak sa od žiadateľa vyžaduje, aby príslušným orgánom predložil vyhlásenia, dokumentáciu, analýzy, protokoly o skúškach alebo iný dôkaz potvrdzujúci splnenie kritérií, tieto dokumenty môžu podľa potreby pochádzať od žiadateľa a/alebo jeho dodávateľa(-ov).
         Príslušné orgány prednostne uznajú osvedčenia, ktoré vydávajú orgány akreditované podľa príslušnej harmonizovanej normy pre skúšobné a kalibračné laboratóriá, a overenia, ktoré vykonali orgány akreditované v súlade s príslušnou harmonizovanou normou pre orgány vykonávajúce certifikáciu výrobkov, procesov a služieb. Akreditácia sa musí vykonať v súlade s nariadením Európskeho parlamentu a Rady (ES) č. 765/2008 (1).
         V prípade potreby sa môžu použiť iné metódy skúšania než metódy uvedené pre každé kritérium, ak príslušný orgán posudzujúci žiadosť uzná ich rovnocennosť.
         V prípade potreby si môžu príslušné orgány vyžiadať podpornú dokumentáciu a môžu vykonať nezávislé overenie alebo návštevu na mieste.
         Podmienkou je, aby výrobok spĺňal všetky príslušné právne požiadavky krajiny alebo krajín, kde sa plánuje jeho uvedenie na trh. Žiadateľ poskytne vyhlásenie o zhode výrobku s touto požiadavkou.
         Databáza zložiek detergentov (zoznam DID), ktorá je k dispozícii na webovom sídle environmentálnej značky EÚ, obsahuje najčastejšie používané vstupné látky v zloženiach detergentov a kozmetických výrobkov. Používa sa na odvodenie údajov na výpočty kritického objemu zriedenia (CDV) a na posúdenie biologickej odbúrateľnosti vstupných látok. V prípade látok, ktoré sa nenachádzajú na zozname DID, sa poskytuje usmernenie, ako sa majú príslušné údaje vypočítať alebo extrapolovať.
         Príslušnému orgánu sa musí poskytnúť zoznam všetkých vstupných látok, v ktorom sa uvedie ich obchodný názov (ak existuje), chemický názov, číslo CAS, číslo DID, vstupné množstvo, funkcia a forma, v akej sú prítomné v zložení finálneho výrobku (vrátane fólie rozpustnej vo vode, ak je použitá).
         Konzervačné látky a farbivá sa musia uvádzať bez ohľadu na ich koncentráciu. Ostatné vstupné látky sa uvádzajú, ak ich koncentrácia dosiahne alebo prekročí 0,010 hmotnostné %.
         Všetky vstupné látky, ktoré sa vyskytujú vo forme nanomateriálov, musia byť v zozname jasne označené slovom „nano“ uvedeným v zátvorkách.
         Za každú vstupnú látku uvedenú v zozname sa musí predložiť karta bezpečnostných údajov (KBÚ) v súlade s nariadením Európskeho parlamentu a Rady (ES) č. 1907/2006 (2). V prípade, že KBÚ nie je k dispozícii samostatne za látku, ktorá je súčasťou určitej zmesi, žiadateľ predloží KBÚ príslušnej zmesi.
         b)   Prahové hodnoty meraní

         Všetky vstupné látky musia spĺňať ekologické kritéria tak, ako sa uvádza v tabuľke 1.

            Tabuľka 1

            Prahové hodnoty vstupných látok detergentov do umývačiek riadu používaných v priemysle a vo verejných zariadeniach podľa jednotlivých kritérií (hmotnostné %)

                     Názov kritéria

                     Povrchovo aktívne látky

                     Konzervačné látky

                     Farbivá

                     Iné (napr. enzýmy)

                     Toxicita pre vodné organizmy

                     ≥ 0,010

                     bez limitu (*1)

                     bez limitu (*1)

                     ≥ 0,010

                     Biologická odbúrateľnosť

                     Povrchovo aktívne látky

                     ≥ 0,010

                     N/A

                     N/A

                     N/A

                     Organické látky

                     ≥ 0,010

                     bez limitu (*1)

                     bez limitu (*1)

                     ≥ 0,010

                     Udržateľné získavanie zdrojov palmového oleja

                     ≥ 0,010

                     N/A

                     N/A

                     ≥ 0,010

                     Látky, ktorých použitie je vylúčené alebo obmedzené

                     Špecifikované látky, ktorých použitie je vylúčené alebo obmedzené

                     bez limitu (*1)

                     bez limitu (*1)

                     bez limitu (*1)

                     bez limitu (*1)

                     Nebezpečné látky

                     ≥ 0,010

                     ≥ 0,010

                     ≥ 0,010

                     ≥ 0,010

                     SVHC

                     bez limitu (*1)

                     bez limitu (*1)

                     bez limitu (*1)

                     bez limitu (*1)

                     Konzervačné látky

                     N/A

                     bez limitu (*1)

                     N/A

                     N/A

                     Farbivá

                     N/A

                     N/A

                     bez limitu (*1)

                     N/A

                     Enzýmy

                     N/A

                     N/A

                     N/A

                     bez limitu (*1)

               REFERENČNÁ DÁVKA
         Nasledujúca dávka sa má brať ako referenčná dávka pre výpočty slúžiace na zdokumentovanie zhody s kritériami udeľovania environmentálnej značky EÚ a skúšanie čistiacej schopnosti:
         Najvyššia dávka odporúčaná výrobcom na prípravu 1 litra umývacieho roztoku (uvádza sa v g/l umývacieho roztoku alebo v ml/l umývacieho roztoku) pre tri stupne tvrdosti vody (mäkká, stredná, tvrdá).

            Posudzovanie a overovanie: Žiadateľ poskytne etiketu výrobku alebo hárok s pokynmi pre používateľa, ktorý obsahuje aj pokyny na dávkovanie.

            Kritérium 1 – Toxicita pre vodné organizmy

         Kritický objem zriedenia (CDVchron.) výrobku nesmie presahovať tieto hraničné hodnoty referenčnej dávky.

                     Tvrdosť vody
                     Typ výrobku

                     Mäkká
                     (< 1,5 mmol CaCO3/l)
                     (l/l umývacieho roztoku)

                     Stredná
                     (1,5 – 2,5 mmol CaCO3/l)
                     (l/l umývacieho roztoku)

                     Tvrdá
                     (< 2,5 mmol CaCO3/l)
                     (l/l umývacieho roztoku)

                     Látky na namáčanie

                     2 000

                     2 000

                     2 000

                     Detergenty určené do umývačiek riadu

                     3 000

                     5 000

                     7 000

                     Viaczložkové systémy

                     3 000

                     4 000

                     5 000

                     Oplachovacie prostriedky

                     3 000

                     3 000

                     3 000

            Posudzovanie a overovanie: Žiadateľ poskytne výpočet CDVchron. výrobku. Tabuľka na výpočet hodnoty CDVchron. je k dispozícii na webovom sídle environmentálnej značky EÚ.
         CDVchron. sa vypočíta pri všetkých vstupných látkach (i) vo výrobku pomocou tejto rovnice:

         kde:

                     dávka(i)

                     :

                     hmotnosť (g) látky (i) v referenčnej dávke;

                     DF(i)

                     :

                     faktor odbúrateľnosti látky (i);

                     TFchron (i)

                     :

                     faktor chronickej toxicity látky (i).

               Hodnoty DF(i) a TFchron.(i) sa uvedú podľa najaktuálnejšej verzie časti A zoznamu DID. Ak sa niektorá vstupná látka nenachádza v časti A, žiadateľ odhadne príslušné hodnoty podľa prístupu opísaného v časti B daného zoznamu, pričom priloží súvisiacu dokumentáciu.

            Kritérium 2 – Biologická odbúrateľnosť

         a)   Biologická odbúrateľnosť povrchovo aktívnych látok

         Všetky povrchovo aktívne látky musia byť ľahko odbúrateľné (aeróbne).
         Všetky povrchovo aktívne látky klasifikované ako nebezpečné pre vodné prostredie – kategória 1 akútnej nebezpečnosti (H400) alebo kategória 3 chronickej nebezpečnosti (H412) – musia byť podľa nariadenia Európskeho parlamentu a Rady (ES) č. 1272/2008 (3) navyše aj anaeróbne biologicky odbúrateľné.
         b)   Biologická odbúrateľnosť organických zlúčenín

         Obsah organických látok vo výrobku, ktoré sú aeróbne biologicky neodbúrateľné (nie sú ľahko biologicky odbúrateľné, aNBO) alebo ktoré sú anaeróbne biologicky neodbúrateľné (anNBO), nesmie presiahnuť tieto hraničné hodnoty pre referenčnú dávku:

                        (g/l umývacieho roztoku)

                                 Tvrdosť vody
                                 Typ výrobku

                                 Mäkká
                                 < 1,5 mmol CaCO3/l

                                 Stredná
                                 1,5 – 2,5 mmol CaCO3/l

                                 Tvrdá
                                 > 2,5 mmol CaCO3/l

                                 Látky na namáčanie

                                 0,40

                                 0,40

                                 0,40

                                 Detergenty do umývačiek riadu/viaczložkový systém

                                 0,40

                                 0,40

                                 0,40

                                 Oplachovacie prostriedky

                                 0,04

                                 0,04

                                 0,04

                        anNBO (g/l umývacieho roztoku)

                                 Tvrdosť vody
                                 Typ výrobku

                                 Mäkká
                                 < 1,5 mmol CaCO3/l

                                 Stredná
                                 1,5 – 2,5 mmol CaCO3/l

                                 Tvrdá
                                 > 2,5 mmol CaCO3/l

                                 Látky na namáčanie

                                 0,40

                                 0,40

                                 0,40

                                 Detergenty do umývačiek riadu/viaczložkový systém

                                 0,60

                                 1,00

                                 1,00

                                 Oplachovacie prostriedky

                                 0,04

                                 0,04

                                 0,04

            Posudzovanie a overovanie: Žiadateľ poskytne dokumentáciu týkajúcu sa odbúrateľnosti povrchovo aktívnych látok, ako aj výpočet aNBO a anNBO pre daný výrobok. Tabuľka na výpočet hodnôt aNBO a anNBO je k dispozícii na webovom sídle environmentálnej značky EÚ.
         Ako referencia pre informácie o odbúrateľnosti povrchovo aktívnych látok a hodnoty aNBO a anNBO pre organické zlúčeniny sa použije najaktuálnejší zoznam DID.
         V prípade vstupných látok, ktoré nie sú uvedené v časti A zoznamu DID, sa predložia zodpovedajúce informácie z literatúry alebo iných zdrojov, prípadne výsledky zodpovedajúcich skúšok, ktoré preukazujú, že dané látky sú aeróbne a anaeróbne biologicky odbúrateľné, ako sa uvádza v časti B príslušného zoznamu.
         Ak nie je k dispozícii dokumentácia s informáciami o odbúrateľnosti opísaná v predchádzajúcej časti textu, môže sa v prípade vstupnej látky inej než povrchovo aktívnej látky udeliť výnimka z uplatňovania požiadavky na anaeróbnu odbúrateľnosť, ak je splnená jedna z týchto troch možností:

                     1.

                     látka je ľahko odbúrateľná a má nízku adsorpciu (A < 25 %);

                     2.

                     látka je ľahko odbúrateľná a má vysokú desorpciu (D > 75 %);

                     3.

                     látka je ľahko odbúrateľná a nebioakumulatívna (4).

               Skúšky na adsorpciu/desorpciu sa musia vykonať v súlade s usmernením OECD č. 106.

            Kritérium 3 – Udržateľné získavanie zdrojov palmového oleja, oleja z palmových jadier a ich derivátov

         Vstupné látky použité vo výrobkoch, ktoré sú odvodené z palmového oleja alebo oleja z palmových jadier, musia pochádzať z plantáží, ktoré spĺňajú požiadavky systému certifikácie pre udržateľnú výrobu, ktorý sa zakladá na organizáciách s mnohými zúčastnenými stranami a širokou členskou základňou vrátane mimovládnych organizácií, priemyslu a štátnej správy a ktorý sa zaoberá environmentálnymi vplyvmi na pôdu, biologickú diverzitu, zásoby organického uhlíka a ochranou prírodných zdrojov

            Posudzovanie a overovanie: Žiadateľ predloží dôkaz vo forme certifikátov tretích strán a spotrebiteľského reťazca o tom, že palmový olej a olej z palmových jadier použitý pri výrobe vstupných látok pochádza z plantáží s udržateľným hospodárením.
         Uznajú sa certifikáty ako systém Roundtable on Sustainable Palm Oil (RSPO, okrúhly stôl pre udržateľný palmový olej, ktorým sa zaručuje totožnosť, segregácia alebo materiálová bilancia) alebo akýkoľvek rovnocenný alebo prísnejší systém udržateľnej výroby.
         Pri chemických derivátoch palmového oleja a pri oleji z palmových jadier stačia na preukázanie udržateľnosti systémy „book and claim“, ako napríklad certifikáty GreenPalm alebo rovnocenné systémy, a to predložením ročných oznámení o pokroku (ACOP, Annual Communications of Progress), v ktorých sú uvedené deklarované počty certifikátov GreenPalm získaných a odpredaných v priebehu posledného ročného obchodného obdobia.

            Kritérium 4 – Látky, ktorých použitie je vylúčené alebo obmedzené

         a)   Špecifikované látky, ktorých použitie je vylúčené alebo obmedzené

         i)   Vylúčené látky

         V zložení výrobku sa nesmú nachádzať tieto látky bez ohľadu na koncentráciu:

                     —

                     alkylfenoletoxyláty (APEOs) a iné alkylfenolové deriváty,

                     —

                     atranol,

                     —

                     chlóratranol,

                     —

                     kyselina dietyléntriamínpentaoctová (DTPA),

                     —

                     kyselina etyléndiamíntetraoctová (EDTA) a jej soli,

                     —

                     formaldehyd a jeho zlúčeniny, ktoré ho uvoľňujú (napr. 2-bromo-2-nitropropán-1,3-diol, 5-bromo-5-nitro-1,3-dioxán, hydroxymetylglycinan sodný, diazolidinyl urea), s výnimkou nečistôt formaldehydu v povrchovo aktívnych látkach, ktoré vychádzajú z polyalkoxy chemických látok, s koncentráciou do 0,010 hmotnostného % vo vstupnej látke,

                     —

                     glutáraldehyd,

                     —

                     4-(4-hydroxy-4-metylpentyl)cyklohex-3-énkarbaldehyd (HICC),

                     —

                     mikroplasty,

                     —

                     nanostriebro,

                     —

                     nitrované pižmá a polycyklické pižmá,

                     —

                     perfluórované alkyláty,

                     —

                     kvartérne amónne soli, ktoré nie sú ľahko biologicky odbúrateľné,

                     —

                     reaktívne zlúčeniny chlóru,

                     —

                     rodamín B,

                     —

                     triklozán,

                     —

                     3-jódprop-2-inyl-butylkarbamát.

            Posudzovanie a overovanie: Žiadateľ poskytne podpísané vyhlásenie o zhode, podľa potreby podložené vyhláseniami od dodávateľov, v ktorom potvrdí, že uvedené látky sa nenachádzajú v zložení výrobku.
         ii)   Obmedzené látky

         Nasledujúce látky sa nesmú nachádzať v zložení výrobku v koncentráciách vyšších, než je uvedené:

                     —

                     2-metyl-2H-izotiazol-3-ón: 0,0050 hmotnostného %,

                     —

                     1,2-benzizotiazol-3(2H)-ón: 0,0050 hmotnostného %,

                     —

                     5-chlór-2-metyl-4-izotiazolín-3-ón/2-metyl-4-izotiazolín-3-ón: 0,0015 hmotnostného. %.

               Celkový obsah fosforu (P) vypočítaný ako elementárny P musí byť obmedzený na:

                     Typ výrobku
                     (v g/l umývacieho roztoku)

                     Tvrdosť vody (mmol CaCO3/l)

                     Mäkká (< 1,5)

                     Stredná (1,5 – 2,5)

                     Tvrdá (> 2,5)

                     Látky na namáčanie

                     0,08

                     0,08

                     0,08

                     Detergenty určené do umývačiek riadu

                     0,15

                     0,30

                     0,50

                     Oplachovacie prostriedky

                     0,02

                     0,02

                     0,02

                     Viaczložkový systém

                     0,17

                     0,32

                     0,52

            Posudzovanie a overovanie: Žiadateľ poskytne tieto dokumenty:

                     a)

                     ak sú použité izotiazolinóny, podpísané vyhlásenie o zhode, podľa potreby podložené vyhláseniami od dodávateľov, v ktorom potvrdí, že obsah použitých izotiazolinónov nepresahuje stanovené hraničné hodnoty;

                     b)

                     podpísané vyhlásenie o zhode, podľa potreby podložené vyhláseniami od dodávateľov, v ktorom potvrdí, že celkové množstvo elementárneho P nepresahuje stanovené hraničné hodnoty. Vyhlásenie musí byť podložené výpočtami o celkovom obsahu P vo výrobku.

               b)   Nebezpečné látky

         i)   Finálny výrobok

         Finálny výrobok nesmie byť klasifikovaný a označený ako akútne toxický, toxický pre špecifický cieľový orgán, respiračný alebo kožný senzibilizátor, karcinogénny, mutagénny alebo toxický pre reprodukciu alebo nebezpečný pre vodné prostredie podľa vymedzenia v prílohe I k nariadeniu (ES) č. 1272/2008 a v súlade so zoznamom v tabuľke 2.
         ii)   Vstupné látky

         Výrobok nesmie obsahovať vstupné látky v koncentrácii rovnej alebo vyššej ako 0,010 hmotnostného % vo finálnom výrobku, ktoré spĺňajú kritériá na klasifikáciu ako toxické, nebezpečné pre vodné prostredie, respiračné alebo kožné senzibilizátory alebo ako karcinogénne, mutagénne či toxické pre reprodukciu podľa prílohy I k nariadeniu (ES) č. 1272/2008 a v súlade so zoznamom v tabuľke 2.
         V prípade prísnejších podmienok majú prednosť všeobecné alebo špecifické hraničné hodnoty koncentrácie stanovené v súlade s článkom 10 nariadenia (ES) č. 1272/2008.

            Tabuľka 2

            Obmedzené klasifikácie nebezpečnosti a ich kategorizácia

                     Akútna toxicita

                     Kategórie 1 a 2

                     Kategória 3

                     H300 Smrteľný po požití

                     H301 Toxický po požití

                     H310 Smrteľný pri kontakte s pokožkou

                     H311 Toxický pri kontakte s pokožkou

                     H330 Smrteľný pri vdýchnutí

                     H331 Toxický pri vdýchnutí

                     H304 Môže byť smrteľný po požití a vniknutí do dýchacích ciest

                     EUH070 Toxické pri kontakte s očami

                     Toxicita pre špecifický cieľový orgán

                     Kategória 1

                     Kategória 2

                     H370 Spôsobuje poškodenie orgánov

                     H371 Môže spôsobiť poškodenie orgánov

                     H372 Spôsobuje poškodenie orgánov pri dlhšej alebo opakovanej expozícii

                     H373 Môže spôsobiť poškodenie orgánov pri dlhšej alebo opakovanej expozícii

                     Respiračná a kožná senzibilizácia

                     Kategória 1A/1

                     Kategória 1B

                     H317 Môže vyvolať alergickú kožnú reakciu

                     H317 Môže vyvolať alergickú kožnú reakciu

                     H334 Pri vdýchnutí môže vyvolať alergiu alebo príznaky astmy, alebo dýchacie ťažkosti

                     H334 Pri vdýchnutí môže vyvolať alergiu alebo príznaky astmy, alebo dýchacie ťažkosti

                     Karcinogénny, mutagénny alebo toxický pre reprodukciu

                     Kategórie 1A a 1B

                     Kategória 2

                     H340 Môže spôsobovať genetické poškodenie

                     H341 Podozrenie, že spôsobuje genetické poškodenie

                     H350 Môže spôsobiť rakovinu

                     H351 Podozrenie, že spôsobuje rakovinu

                     H350i Vdychovanie môže spôsobiť rakovinu

                     H360F Môže poškodiť plodnosť

                     H361f Podozrenie z poškodzovania plodnosti

                     H360D Môže poškodiť nenarodené dieťa

                     H361d Podozrenie z poškodzovania nenarodeného dieťaťa

                     H360FD Môže poškodiť plodnosť. Môže poškodiť nenarodené dieťa

                     H361fd Podozrenie z poškodzovania plodnosti. Podozrenie z poškodzovania nenarodeného dieťaťa

                     H360Fd Môže poškodiť plodnosť. Podozrenie z poškodzovania nenarodeného dieťaťa

                     H362 Môže spôsobiť poškodenie u dojčených detí

                     H360Df Môže poškodiť nenarodené dieťa. Podozrenie z poškodzovania plodnosti

                     Nebezpečný pre vodné prostredie

                     Kategórie 1 a 2

                     Kategórie 3 a 4

                     H400 Veľmi toxický pre vodné organizmy

                     H412 Škodlivý pre vodné organizmy, s dlhodobými účinkami

                     H410 Veľmi toxický pre vodné organizmy, s dlhodobými účinkami

                     H413 Môže mať dlhodobé škodlivé účinky na vodné organizmy

                     H411 Toxický pre vodné organizmy, s dlhodobými účinkami

                     Nebezpečný pre ozónovú vrstvu

                     H420 Nebezpečný pre ozónovú vrstvu

               Toto kritérium sa nevťahuje na vstupné látky, na ktoré sa vzťahuje článok 2 ods. 7 písm. a) a b) nariadenia (ES) č. 1907/2006, v ktorom sa stanovujú kritériá vyňatia látok v prílohách IV a V k uvedenému nariadeniu z uplatňovania požiadaviek týkajúcich sa registrácie, následného užívateľa a hodnotenia. Na určenie toho, či sa takéto vyňatie uplatňuje, žiadateľ preverí všetky vstupné látky prítomné v koncentrácii vyššej ako 0,010 hm %.
         Látky a zmesi uvedené v tabuľke 3, sú vyňaté z kritéria 4 písm. b) bodu ii).

            Tabuľka 3

            Látky, na ktoré sa vzťahujú výnimky

                     Látka

                     Výstražné upozornenie

                     Povrchovo aktívne látky

                     H400 Veľmi toxický pre vodné organizmy

                     H412 Škodlivý pre vodné organizmy, s dlhodobými účinkami

                     Subtilizín

                     H400 Veľmi toxický pre vodné organizmy

                     H411 Toxický pre vodné organizmy, s dlhodobými účinkami

                     Enzýmy (*2)

                     H317 Môže vyvolať alergickú kožnú reakciu

                     H334 Pri vdýchnutí môže vyvolať alergiu alebo príznaky astmy, alebo dýchacie ťažkosti

                     NTA ako nečistota v MGDA a GLDA (*3)

                     H351 Podozrenie, že spôsobuje rakovinu

            Posudzovanie a overovanie: Žiadateľ preukáže splnenie tohto kritéria v prípade finálneho výrobku a všetkých vstupných látok, ktoré sa vo finálnom výrobku vyskytujú v koncentrácii vyššej ako 0,010 hmotnostného %. Žiadateľ poskytne podpísané vyhlásenie o zhode, podľa potreby podložené vyhláseniami od dodávateľov, alebo KBÚ, ktorými potvrdí, že žiadna z týchto látok – vo forme a fyzickom stave, v akom sa vyskytuje vo výrobku – nespĺňa kritéria klasifikácie podľa jedného alebo viacerých výstražných upozornení uvedených v tabuľke 2.
         Pri látkach uvedených v prílohách IV a V k nariadeniu (ES) č. 1907/2006, na ktoré sa podľa článku 2 ods. 7 písm. a) a b) uvedeného nariadenia nevzťahuje povinnosť registrácie, je na splnenie tohto kritéria postačujúce vyhlásenie žiadateľa určené na tento účel.
         Žiadateľ poskytne podpísané vyhlásenie o zhode, podľa potreby podložené vyhláseniami od dodávateľov, alebo KBÚ, ktorými potvrdí výskyt vstupných látok, ktoré spĺňajú podmienky na udelenie výnimky.
         c)   Látky vzbudzujúce veľmi veľké obavy (SVHC)

         Finálny výrobok nesmie obsahovať žiadne vstupné látky, ktoré boli identifikované v súlade s postupom opísaným v článku 59 ods. 1 nariadenia (ES) č. 1907/2006, ktorým sa stanovuje zoznam látok odporúčaných na zahrnutie do zoznamu látok vzbudzujúcich veľmi veľké obavy.

            Posudzovanie a overovanie: Žiadateľ poskytne podpísané vyhlásenie o zhode, podľa potreby podložené vyhláseniami od dodávateľov, alebo KBÚ, ktorými potvrdí, že vo výrobku nie sú prítomné žiadne látky odporúčané na zahrnutie do zoznamu látok vzbudzujúcich veľmi veľké obavy.
         Musí sa uviesť odkaz na zoznam látok vzbudzujúcich veľmi veľké obavy, ktorý je aktuálny k dátumu podania žiadosti.
         d)   Vonné látky

         Výrobky do umývačiek riadu používané v priemysle a vo verejných zariadeniach nesmú obsahovať vonné látky.

            Posudzovanie a overovanie: žiadateľ poskytne podpísané vyhlásenie o zhode.
         e)   Konzervačné látky

                     i)

                     Výrobok môže obsahovať len konzervačné látky na jeho konzervovanie, a to v dávke primeranej výhradne na tento účel. Táto podmienka sa nevzťahuje na povrchovo aktívne látky, ktoré takisto môžu mať biocídne vlastnosti.

                     ii)

                     Výrobok môže obsahovať konzervačné látky za predpokladu, že nie sú bioakumulatívne. Konzervačná látka sa považuje za nebioakumulatívnu, ak je BFC < 100 alebo ak je log Kow < 3,0. Ak sú k dispozícii obe hodnoty (BCF aj log Kow), použije sa najvyššia nameraná hodnota BCF.

                     iii)

                     Je zakázané vyhlasovať alebo tvrdiť na obale alebo akýmkoľvek iným spôsobom oznamovať, že výrobok má antimikrobiálny či dezinfekčný účinok.

            Posudzovanie a overovanie: Žiadateľ poskytne podpísané vyhlásenie o zhode, podľa potreby podložené vyhláseniami od dodávateľov, a spolu s ním KBÚ každej pridanej konzervačnej látky, ako aj informácie o jej hodnotách BCF alebo log Kow. Žiadateľ poskytne aj grafický návrh obalu.
         f)   Farbivá

         Farbivá použité vo výrobku nesmú byť bioakumulatívne.
         Farbivo sa považuje za nebioakumulatívne, ak je BFC < 100 alebo ak je log Kow < 3,0. Ak sú k dispozícii obe hodnoty (BCF aj log Kow), použije sa najvyššia nameraná hodnota BCF. V prípade farbív schválených na použitie v potravinách nie je potrebné doložiť dokumentáciu o bioakumulatívnom potenciáli.

            Posudzovanie a overovanie: Žiadateľ poskytne podpísané vyhlásenie o zhode, podľa potreby podložené vyhláseniami od dodávateľov, a spolu s ním KBÚ každého pridaného farbiva, ako aj informácie o jeho hodnotách BCF alebo log Kow, prípadne dokumentáciu potvrdzujúcu, že ide o farbivo schválené na použitie v potravinách.
         g)   Enzýmy

         Môžu sa používať iba zapuzdrené enzýmy (v tuhej forme) a tekuté enzýmy/suspenzie.

            Posudzovanie a overovanie: Žiadateľ poskytne podpísané vyhlásenie o zhode, podľa potreby podložené vyhláseniami od dodávateľov, a spolu s ním KBÚ každého pridaného enzýmu.

            Kritérium 5 – Obal

         a)   Obal v rámci systému spätného zberu

         Ak je výrobok dodávaný v obale, ktorý je súčasťou systému spätného zberu výrobku, na daný výrobok sa nevzťahujú požiadavky stanovené v kritériu 5 písm. b) a c).

            Posudzovanie a overovanie: Žiadateľ poskytne podpísané vyhlásenie o zhode spolu s relevantnou dokumentáciou, v ktorej sa opisuje alebo dokazuje, že systém spätného zberu bol zavedený pre obal.
         b)   Pomer hmotnosť/úžitok (WUR)

         Pomer hmotnosť/úžitok (WUR) výrobku sa vypočítava len za primárny obal a jeho hodnota nesmie presiahnuť tieto hodnoty určené pre referenčnú dávku.

                     Tvrdosť vody
                     Typ dokumentu

                     Mäkká
                     < 1,5 mmol CaCO3/l
                     (g/l umývacieho roztoku)

                     Stredná
                     1,5 – 2,5 mmol CaCO3/l
                     (g/l umývacieho roztoku)

                     Tvrdá
                     > 2,5 mmol CaCO3/l
                     (g/l umývacieho roztoku)

                     Prášky

                     0,8

                     1,4

                     2,0

                     Kvapaliny

                     1,0

                     1,8

                     2,5

               Táto požiadavka sa nevzťahuje na primárne obaly, ktoré sú viac ako z 80 % vyrobené z recyklovaných materiálov.

            Posudzovanie a overovanie: Žiadateľ poskytne výpočet WUR výrobku. V prípade, že sa výrobok predáva v rôznych obaloch (t. j. v rozdielnych objemoch), výpočet je potrebné predložiť za každú veľkosť obalu, ktorému sa má udeliť environmentálna značka EÚ.
         WUR sa vypočíta takto:

            WUR = Σ ((Wi
             + Ui
            )/(Di
             * Ri
            ))
         kde:

                     Wi

                     :

                     hmotnosť g) primárneho obalu (i);

                     Ui

                     :

                     hmotnosť (g) nerecyklovaného obalu od spotrebiteľov v primárnom obale (i). Ui = Wi, pokiaľ žiadateľ nedokáže opak;

                     Di

                     :

                     počet referenčných dávok obsiahnutých v primárnom obale (i);

                     Ri

                     :

                     index náhradnej náplne. Ri = 1 (obal nemožno opätovne použiť na ten istý účel) alebo Ri = 2 (ak žiadateľ preukáže, že obalový komponent možno opätovne použiť na ten istý účel a predávajú sa k nemu náhradné náplne.)

               Žiadateľ poskytne podpísané vyhlásenie o zhode s informáciou o obsahu recyklovaného materiálu od spotrebiteľov, ako aj príslušnú dokumentáciu. Obal sa považuje za recyklovaný od spotrebiteľov, ak sa suroviny použité na jeho výrobu získali od výrobcov obalov na stupni distribúcie alebo stupni spotrebiteľa.
         c)   Dizajn vhodný na recykláciu

         Plastové obaly musia byť navrhnuté tak, aby umožňovali účinnú recykláciu bez potenciálnych kontaminantov a nekompatibilných materiálov, ktoré sú známe tým, že bránia triedeniu alebo opätovnému spracovaniu, prípadne znižujú kvalitu recyklátu. Etiketa či zmršťovacia fólia (tzv. shrink sleeve), uzáver, prípadne izolačné vrstvy nesmú samostatne ani v kombinácii obsahovať materiály a zložky uvedené v tabuľke 4. Táto požiadavka sa nevzťahuje na pumpovacie mechanizmy (vrátane sprejov).

            Tabuľka 4

            Materiály a zložky vylúčené z obalových prvkov

                     Obalový prvok

                     Vylúčené materiály a zložky (*4)

                     Etiketa alebo zmršťovacia fólia

                                 —

                                 PS etiketa alebo zmršťovacia fólia v kombinácii s PET, PP alebo HDPE fľašou

                                 —

                                 PVC etiketa alebo zmršťovacia fólia v kombinácii s PET, PP alebo HDPE fľašou

                                 —

                                 PETG etiketa alebo zmršťovacia fólia v kombinácii s PET fľašou

                                 —

                                 akékoľvek iné plastové materiály pre zmršťovacie fólie/etikety s hustotou > 1 g/cm3 použité spolu s PET fľašou

                                 —

                                 akékoľvek iné plastové materiály pre zmršťovacie fólie/etikety s hustotou < 1 g/cm3 použité spolu s PP alebo HDPE fľašou

                                 —

                                 etikety alebo zmršťovacie fólie, ktoré sú pokovované alebo sú privarené k obalu (technológiou IML – in mould labelling)

                     Uzáver

                                 —

                                 PS uzáver v kombinácii s PET, HDPE alebo PP fľašou

                                 —

                                 PVC uzáver v kombinácii s PET, PP alebo HDPE fľašou

                                 —

                                 PETG uzávery alebo uzavieracie materiály s hustotou > 1 g/cm3 v kombinácii s PET fľašou

                                 —

                                 uzávery z kovu, skla alebo EVA, ktoré sa nedajú jednoducho oddeliť od fľaše

                                 —

                                 uzávery zo silikónu. Silikónové uzávery s hustotou < 1 g/cm3 v kombinácii s PET fľašou a silikónové uzávery s hustotou > 1 g/cm3 v kombinácii s PEHD alebo PP fľašou)

                                 —

                                 kovové fólie alebo plomby, ktoré zostávajú na fľaši alebo na jej uzávere po otvorení výrobku

                     Izolačné vrstvy

                     polyamid, funkčné polyolefíny, pokovovanie a ochrana proti účinkom svetla

            Posudzovanie a overovanie: Žiadateľ poskytne podpísané vyhlásenie o zhode, v ktorom špecifikuje zloženie materiálov použitých v obale vrátane nádoby, etikety alebo zmršťovacej fólie, nálepky, uzáveru a izolačnej vrstvy, spolu s fotografiami alebo technickými výkresmi primárneho obalu.

            Kritérium 6 – Funkčná spôsobilosť

         Výrobok musí mať primeranú čistiacu účinnosť pri najnižšej teplote a dávke odporúčanej výrobcom pri príslušnej tvrdosti vody podľa „Rámca na skúšanie účinnosti detergentov do umývačiek riadu používaných v priemysle a vo verejných zariadeniach“, ktorý je k dispozícii na webovom sídle environmentálnej značky EÚ (5).

            Posudzovanie a overovanie: Žiadateľ poskytne dokumentáciu, ktorá potvrdzuje, že výrobok bol skúšaný za podmienok stanovených v uvedenom rámci a že dosiahnuté výsledky preukázali aspoň minimálnu požadovanú čistiacu účinnosť. Žiadateľ takisto predloží dokumentáciu, ktorá potvrdzuje splnenie laboratórnych požiadaviek uvedených v príslušných harmonizovaných normách pre skúšobné a kalibračné laboratóriá, ak je to potrebné.
         Možno použiť rovnocennú skúšku účinnosti, pokiaľ jej rovnocennosť posúdil a uznal príslušný orgán.

            Kritérium 7 – Automatické dávkovacie systémy

         Pokiaľ ide o viaczložkové systémy, žiadateľ zaručí, že výrobok sa dávkuje pomocou automatického a kontrolovaného dávkovacieho systému.
         Aby sa zaručilo správne dávkovanie v automatických dávkovacích systémoch, vykonávajú sa minimálne raz za rok počas licenčného obdobia návštevy zákazníkov vo všetkých prevádzkach používajúcich výrobok. Súčasťou týchto návštev je aj kalibrácia dávkovacieho zariadenia. Návštevy zákazníkov môže vykonávať aj tretia strana.

            Posudzovanie a overovanie: Žiadateľ poskytne podpísané vyhlásenie o zhode spolu s opisom náplne návštev zákazníkov, zodpovednú osobu a frekvenciu návštev.

            Kritérium 8 – Informácie pre používateľa

         K výrobku musia byť priložené pokyny na správne používanie, aby sa maximalizovala účinnosť výrobku, minimalizovala produkcia odpadu, znižovalo znečistenie vody a šetrili sa zdroje. Pokyny majú byť dobre čitateľné alebo majú obsahovať grafické znázornenia či ikony a majú zahŕňať nasledujúce informácie:

                     a)

                        Pokyny na dávkovanie

                     Pokyny na dávkovanie musia zahŕňať dávku v g alebo ml a/alebo sekundu či alternatívnu metriku (napr. koľko vrchnákov, strekov) a vplyv tvrdosti vody na dávku.
                     Táto požiadavka sa nevzťahuje na viaczložkové výrobky, ktoré sa dávkujú pomocou automatického systému
                     Poskytnú sa hodnoty najbežnejšej tvrdosti vody v oblasti, kde sa má výrobok uviesť na trh, alebo informácia o tom, kde možno tieto hodnoty nájsť.

                     b)

                        Informácie o zneškodňovaní obalu

                     Na primárnom obale sa musia uvádzať informácie o opätovnom použití, recyklácii a správnom zneškodňovaní obalu.

                     c)

                        Environmentálne informácie

                     Na primárnom obale musí byť uvedený text, ktorý informuje o dôležitosti použitia správnej dávky a najnižšej odporúčanej teploty s cieľom minimalizovať spotrebu energie a vody a znižovať znečistenie vody.

            Posudzovanie a overovanie: Žiadateľ poskytne podpísané vyhlásenie o zhode spolu so vzorkou etikety výrobku.

            Kritérium 9 – Informácie uvedené na environmentálnej značke EÚ

         Logo musí byť viditeľné a čitateľné. Na výrobku sa musí uvádzať registračné číslo/číslo licencie environmentálnej značky EÚ, ktoré musí byť čitateľné a zreteľne viditeľné.
         Žiadateľ môže na etikete uviesť aj voliteľné textové pole, s týmto textom:

                     —

                     Obmedzený vplyv na vodné prostredie.

                     —

                     Obmedzený obsah nebezpečných látok.

                     —

                     Skúšaný na čistiacu účinnosť.

            Posudzovanie a overovanie: Žiadateľ poskytne podpísané vyhlásenie o zhode spolu so vzorkou etikety výrobku alebo grafickým návrhom obalu, na ktorom je umiestnená environmentálna značka EÚ.

            (1)  Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008, s. 30).

            (2)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

            (*1)  „bez limitu“ znamená: bez ohľadu na koncentráciu všetky zámerne pridané látky, vedľajšie produkty a nečistoty pochádzajúce zo surovín (analytický detekčný limit).

            (3)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

            (4)  Látka sa považuje za nebioakumulatívnu, ak je BFC < 100 alebo ak je log Kow < 3,0. Ak sú k dispozícii obe hodnoty (BCF aj log Kow), použije sa najvyššia nameraná hodnota BCF.

            (*2)  Vrátane stabilizačných látok a iných pomocných látok v prípravkoch.

            (*3)  V koncentráciách nižších ako 0,2 % v surovine, pokiaľ je celková koncentrácia vo finálnom výrobku nižšia ako 0,10 %.

            (*4)  EVA – etylénvinylacetát, HDPE – polyetylén s vysokou hustotou, PET – polyetyléntereftalát, PETG – polyetyléntereftalát-glykol – modifikovaný, PP – polypropylén, PS – polystyrén, PVC – polyvinylchlorid.

            (5)  K dispozícii na: [Adresa URL protokolu na webovom sídle environmentálnej značky EÚ bude pridaná neskôr – v súčasnosti sa všetky navrhované protokoly nachádzajú v technickej správe].


title: Rozhodnutie č. U4 z  13. decembra 2011 o postupoch náhrady podľa článku 65 ods. 6 a 7 nariadenia (ES) č. 883/2004 a článku 70 nariadenia (ES) č. 987/2009  Text s významom pre EHP a dohodu medzi ES a Švajčiarskom

text:
               25.2.2012

               SK

               Úradný vestník Európskej únie

               C 57/4

         ROZHODNUTIE č. U4
   z 13. decembra 2011
   o postupoch náhrady podľa článku 65 ods. 6 a 7 nariadenia (ES) č. 883/2004 a článku 70 nariadenia (ES) č. 987/2009
   (Text s významom pre EHP a dohodu medzi ES a Švajčiarskom)
   2012/C 57/04
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 písm. a) nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia, na základe ktorého je správna komisia zodpovedná za riešenie všetkých správnych otázok alebo otázok výkladu, ktoré vznikajú v súvislosti s ustanoveniami nariadenia (ES) č. 883/2004 a nariadenia (ES) č. 987/2009,
   so zreteľom na článok 65 ods. 6 a 7 nariadenia (ES) č. 883/2004,
   so zreteľom na článok 70 nariadenia (ES) č. 987/2009,
   konajúc v súlade s podmienkami stanovenými v článku 71 ods. 2 druhom pododseku nariadenia (ES) č. 883/2004,
   keďže:

               (1)

               Nariadenie (ES) č. 883/2004 zavádza v článku 65 mechanizmus náhrad s cieľom zabezpečiť spravodlivejšie rozloženie finančných nákladov medzi členskými štátmi v prípade nezamestnaných osôb, ktoré majú bydlisko v inom členskom štáte, ako je príslušný štát. Náhradami sa kompenzuje dodatočná finančná záťaž členského štátu bydliska, ktorý poskytuje dávky v nezamestnanosti podľa článku 65 ods. 5 písm. a) nariadenia (ES) č. 883/2004 bez toho, aby mu boli odvádzané príspevky od príslušných osôb počas ich poslednej činnosti vykonanej v inom členskom štáte.

               (2)

               Dávky v nezamestnanosti poskytnuté podľa článku 65 ods. 5 písm. a) nariadenia (ES) č. 883/2004 členským štátom bydliska v rámci predpísaného časového obdobia uhradí štát, ktorého právne predpisy sa na nezamestnanú osobu naposledy vzťahovali, bez ohľadu na podmienky oprávnenia získať dávky v nezamestnanosti stanovené právnymi predpismi tohto štátu.

               (3)

               Zatiaľ čo štvrtá veta článku 65 ods. 6 nariadenia (ES) č. 883/2004 umožňuje odpočítať dobu exportu dávok podľa odseku 5 písm. b) uvedeného článku od doby náhrady, iné doby poberania dávok v nezamestnanosti príslušnou osobou z členského štátu poslednej činnosti [najmä podľa článku 65 ods. 1 alebo podľa poslednej vety článku 65 ods. 2 nariadenia (ES) č. 883/2004] sa neodpočítajú.

               (4)

               Spoločne dohodnuté postupy dobrej praxe prispejú k rýchlemu a účinnému vyrovnaniu náhrad prostriedkov medzi inštitúciami,

               (5)

               Aby sa zabezpečilo jednotné a koherentné uplatňovanie opatrení EÚ týkajúce sa postupov náhrad podľa článku 65 ods. 6 a 7 nariadenia (ES) č. 883/2004 a článku 70 nariadenia (ES) č. 987/2009, je potrebné zabezpečiť transparentnosť a usmernenie inštitúcií.

         SA ROZHODLA TAKTO:
   I.   VŠEOBECNÉ ZÁSADY POSTUPU NÁHRAD

               1.

               Ak boli dávky v nezamestnanosti poskytnuté príslušnej osobe podľa článku 65 ods. 5 písm. a) nariadenia (ES) č. 883/2004 (ďalej len „základné nariadenie“) jeho/jej štátom bydliska, ustanoveniami o náhradách podľa odsekov 6 a 7 uvedeného článku sa stanovuje zdieľanie finančnej záťaže medzi štátom bydliska (ďalej len „veriteľský štát“) a štátom, ktorého právne predpisy sa na nezamestnanú osobu naposledy vzťahovali (ďalej len „dlžný štát“).

               2.

               Žiadosť na náhradu nesmie byť odmietnutá na základe toho, že príslušná osoba by nebola oprávnená poberať dávky v nezamestnanosti podľa vnútroštátnych právnych predpisov dlžného štátu.

               3.

               Veriteľský štát môže žiadať náhradu iba v prípade, ak príslušná osoba predtým, ako sa stala nezamestnanou, dosiahla akékoľvek doby zamestnania alebo samostatnej zárobkovej činnosti v dlžnom štáte a keď sú v tomto štáte takéto obdobia zohľadňované na účely dávok v nezamestnanosti.

         II.   URČENIE DOBY NÁHRADY

               1.

               Obdobie 3 alebo 5 mesiacov, za ktoré je možno žiadať náhradu, ako je stanovené v článku 65 ods. 6 a 7 základného nariadenia (ďalej len „doba náhrady“), začne plynúť v prvý deň ku ktorému majú byť dávky v nezamestnanosti vyplatené. Doba náhrady skončí po uplynutí lehoty stanovenej v článku 65 ods. 6 a 7 základného nariadenia (3 alebo 5 mesiacov), bez ohľadu na prípadné zníženie, pozastavenie alebo odňatie nároku na dávku alebo jej výplatu v rámci uvedenej doby podľa právnych predpisov veriteľského štátu.

               2.

               Nová žiadosť na náhradu môže byť uplatnená po tom, čo príslušná osoba splní podmienky stanovené v právnych predpisoch veriteľského štátu v súlade s článkom 65 ods. 5 písm. a) základného nariadenia na vznik nového nároku na dávku, pričom tento nárok nie je pokračovaním predošlého rozhodnutia priznať dávky v nezamestnanosti.

               3.

               S výnimkou štvrtej vety článku 65 ods. 6 základného nariadenia, žiadne iné doby poskytovania dávok v nezamestnanosti, ktoré sú uhradené podľa právnych podpisov dlžného štátu, sa neodpočítavajú od doby náhrady.

         III.   PREDĹŽENIE DOBY NÁHRADY PODĽA ČLÁNKU 65 ODS. 7 ZÁKLADNÉHO NARIADENIA

               1.

               Doba náhrady sa podľa článku 65 ods. 7 základného nariadenia predĺži na 5 mesiacov, ak príslušná osoba dosiahla doby zamestnania alebo samostatnej zárobkovej činnosti, ktoré sa zohľadňujú na účely dávok v nezamestnanosti, aspoň 12 mesiacov, počas 24 mesiacov predchádzajúcich dňu ku ktorému majú byť dávky v nezamestnanosti vyplatené.

               2.

               Predĺženie doby náhrady podľa článku 65 ods. 7 základného nariadenia nesmie byť odmietnuté na základe toho, že príslušná osoba by nebola oprávnená poberať dávky v nezamestnanosti podľa vnútroštátnych právnych predpisov dlžného štátu.

         IV.   STANOVENIE MAXIMÁLNEJ VÝŠKY NÁHRADY PODĽA ČLÁNKU 70 NARIADENIA (ES) č. 987/2009 (ĎALEJ LEN „VYKONÁVACIE NARIADENIE“)

               1.

               Maximálna výška náhrady uplatniteľnej medzi členskými štátmi uvedená v prílohe 5 vykonávacieho nariadenia a uvedená v poslednej vete článku 70 uvedeného nariadenia sa oznámi správnej komisii do 6 mesiacov od konca príslušného kalendárneho roka. Oznámenie vykoná každý členský štát uvedený v prílohe 5 a bude obsahovať maximálnu výšku dávky platnú pre príslušný kalendárny rok ako aj opis metód použitých na výpočet výšky dávky.

         V.   RÔZNE USTANOVENIA

               1.

               Ak sa nárok na náhradu oznámi dlžnému štátu, žiadna následná zmena výšky dávky v nezamestnanosti týkajúcej sa náhrady, ktorá sa vykonala retroaktívne v súlade s právnymi predpismi veriteľskej krajiny, nemá účinok na nárok oznámený veriteľským štátom.

               2.

               „Plná výška“ dávok, ktorú poskytnú inštitúcie miesta bydliska (druhá veta článku 65 ods. 6 základného nariadenia), predstavuje celkové náklady na dávky v nezamestnanosti vzniknuté veriteľskému štátu pred akýmkoľvek odpočítaním („hrubá suma“).

         VI.   ZÁVEREČNÉ USTANOVENIA

               1.

               Ustanovenia o náhradách podľa článku 65 ods. 6 a 7 základného nariadenia sa týkajú iba dávok poskytovaných na základe článku 65 ods. 5 písm. a) základného nariadenia.

               2.

               Hlavnou zásadou pri uplatňovaní postupov náhrad je dobrá spolupráca medzi inštitúciami, pragmatizmus a pružnosť.

               3.

               Toto rozhodnutie sa uverejní v Úradnom vestníku Európskej únie.

               4.

               Toto rozhodnutie sa uplatňuje od prvého dňa druhého mesiaca po jeho zverejnení pre všetky nároky na dávky, ktoré doteraz neboli vyrovnané.

            Predsedníčka správnej komisie

         Elżbieta ROŻEK


title: 2010/294/: Rozhodnutie Rady z  10. mája 2010 o určení Európskeho hlavného mesta kultúry na rok 2014

text:
               22.5.2010

               SK

               Úradný vestník Európskej únie

               L 126/24

         ROZHODNUTIE RADY
   z 10. mája 2010
   o určení Európskeho hlavného mesta kultúry na rok 2014
   (2010/294/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na rozhodnutie Európskeho parlamentu a Rady č. 1622/2006/ES z 24. októbra 2006 o činnosti Spoločenstva na podporu projektu Európske hlavné mesto kultúry na roky 2007 až 2019 (1), a najmä na jeho článok 9 ods. 3,
   so zreteľom na správy výberovej komisie zo septembra 2009 týkajúce sa výberového postupu pre európske hlavné mestá kultúry v Švédsku a Lotyšsku a na stanovisko vydané Európskym parlamentom,
   berúc do úvahy, že kritériá uvedené v článku 4 rozhodnutia č. 1622/2006/ES sú v plnej miere splnené,
   so zreteľom na odporúčanie Komisie z 23. apríla 2010,
   ROZHODLA TAKTO:
   Jediný článok
   Mestá Umeå (Švédsko) a Riga (Lotyšsko) sa určujú za „Európske hlavné mesto kultúry 2014“.

      V Bruseli 10. mája 2010

            Za Radu

            predsedníčka

         Á. GONZÁLEZ-SINDE REIG

      (1)  Ú. v. EÚ L 304, 3.11.2006, s. 1.


Dôležité právne oznámenie

|

2013/106/EÚ: Rozhodnutie Európskej rady z  11. mája 2012 o preskúmaní zmeny a doplnenia zmlúv, ktoré navrhla írska vláda vo forme Protokolu o obavách írskeho ľudu týkajúcich sa Lisabonskej zmluvy, ktorý má byť pripojený k Zmluve o Európskej únii a Zmluve o fungovaní Európskej únie, zo strany konferencie zástupcov vlád členských štátov a o nezvolaní konventu - Protokol o obavách írskeho ľudu týkajúcich sa Lisabonskej zmluvy

Úradný vestník L 060 , 02/03/2013 S. 0129 - 0139

		Rozhodnutie Európskej radyz 11. mája 2012o preskúmaní zmeny a doplnenia zmlúv, ktoré navrhla írska vláda vo forme Protokolu o obavách írskeho ľudu týkajúcich sa Lisabonskej zmluvy, ktorý má byť pripojený k Zmluve o Európskej únii a Zmluve o fungovaní Európskej únie, zo strany konferencie zástupcov vlád členských štátov a o nezvolaní konventu(2013/106/EÚ)EURÓPSKA RADA,so zreteľom na Zmluvu o Európskej únii, a najmä na jej článok 48 ods. 3,so zreteľom na návrh na zmenu a doplnenie zmlúv, ktorý Rade 20. júla 2011 predložila írska vláda a ktorý Rada 12. októbra 2011 predložila Európskej rade,so zreteľom na súhlas Európskeho parlamentu s nezvolaním konventu [1],so zreteľom na stanovisko Európskeho parlamentu [2],po informovaní národných parlamentov o návrhu,so zreteľom na stanovisko Európskej komisie [3],keďže:(1) Hlavy štátov alebo predsedovia vlád 27 členských štátov Európskej únie zasadajúci v Európskej rade 18. – 19. júna 2009 prijali rozhodnutie o obavách írskeho ľudu týkajúcich sa Lisabonskej zmluvy a vyhlásili, že v čase uzavretia nasledujúcej zmluvy o pristúpení uvedú ustanovenia uvedeného rozhodnutia v protokole, ktorý sa v súlade s príslušnými ústavnými požiadavkami pripojí k Zmluve o Európskej únii (ďalej len "Zmluva o EÚ") a Zmluve o fungovaní Európskej únie (ďalej len "ZFEÚ").(2) Írska vláda 20. júla 2011 v súlade s článkom 48 ods. 2 prvou vetou Zmluvy o EÚ predložila návrh na zmenu a doplnenie zmlúv vo forme Protokolu o obavách írskeho ľudu týkajúcich sa Lisabonskej zmluvy.(3) Rada 12. októbra 2011 v súlade s článkom 48 ods. 2 treťou vetou Zmluvy o EÚ predložila návrh írskej vlády Európskej rade. Informovala o ňom aj národné parlamenty.(4) Európska rada na zasadnutí, ktoré sa konalo 23. októbra 2011, v súlade s článkom 48 ods. 3 prvým pododsekom Zmluvy o EÚ rozhodla o konzultácii navrhovaných zmien a doplnení s Európskym parlamentom a Komisiou. V súlade s článkom 48 ods. 3 druhým pododsekom Zmluvy o EÚ sa tiež rozhodla požiadať Európsky parlament o súhlas s nezvolaním konventu, pretože podľa jej názoru nie je zvolanie konventu odôvodnené rozsahom navrhovaných zmien a doplnení.(5) Európsky parlament zaujal 18. apríla 2012 k navrhovaným zmenám a doplneniam kladné stanovisko. Vyslovil aj súhlas s tým, aby sa nezvolal konvent, pretože jeho zvolanie nie je odôvodnené rozsahom navrhovaných zmien a doplnení. Komisia 4. mája 2012 zaujala k navrhovaným zmenám a doplneniam kladné stanovisko.(6) Je preto vhodné, aby Európska rada v súlade s článkom 48 ods. 3 druhým pododsekom Zmluvy o EÚ rozhodla, že konferencia zástupcov vlád členských štátov by mala preskúmať zmeny a doplnenia, ktoré navrhla írska vláda, aby Európska rada vymedzila mandát konferencie a rozhodla o nezvolaní konventu,PRIJALA TOTO ROZHODNUTIE:Článok 1Európska rada týmto rozhodla, že konferencia zástupcov vlád členských štátov preskúma zmeny a doplnenia navrhnuté írskou vládou vo forme Protokolu o obavách írskeho ľudu týkajúcich sa Lisabonskej zmluvy, ktorý sa má pripojiť k Zmluve o Európskej únii a Zmluve o fungovaní Európskej únie, v znení, ktoré je pripojené k tomuto rozhodnutiu a ktoré bude predstavovať mandát uvedenej konferencie. Vzhľadom na rozsah navrhovaných zmien a doplnení sa konvent podľa článku 48 ods. 3 Zmluvy o Európskej únii nezvolá.Článok 2Toto rozhodnutie nadobúda účinnosť dňom jeho prijatia.V Bruseli 11. mája 2012Za Európsku radupredsedaH. van Rompuy[1] Súhlas z 18. apríla 2012 (zatiaľ neuverejnený v úradnom vestníku).[2] Stanovisko z 18. apríla 2012 (zatiaľ neuverejnené v úradnom vestníku).[3] Stanovisko zo 4. mája 2012 (zatiaľ neuverejnené v úradnom vestníku).--------------------------------------------------Protokolo obavách írskeho ľudu týkajúcich sa Lisabonskej zmluvyBELGICKÉ KRÁĽOVSTVO,BULHARSKÁ REPUBLIKA,ČESKÁ REPUBLIKA,DÁNSKE KRÁĽOVSTVO,SPOLKOVÁ REPUBLIKA NEMECKO,ESTÓNSKA REPUBLIKA,ÍRSKO,HELÉNSKA REPUBLIKAŠPANIELSKE KRÁĽOVSTVO,FRANCÚZSKA REPUBLIKA,TALIANSKA REPUBLIKA,CYPERSKÁ REPUBLIKA,LOTYŠSKÁ REPUBLIKA,LITOVSKÁ REPUBLIKA,LUXEMBURSKÉ VEĽKOVOJVODSTVO,MAĎARSKO,MALTA,HOLANDSKÉ KRÁĽOVSTVO,RAKÚSKA REPUBLIKA,POĽSKÁ REPUBLIKA,PORTUGALSKÁ REPUBLIKA,RUMUNSKO,SLOVINSKÁ REPUBLIKA,SLOVENSKÁ REPUBLIKA,FÍNSKA REPUBLIKA,ŠVÉDSKE KRÁĽOVSTVO,SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,ďalej len "VYSOKÉ ZMLUVNÉ STRANY",PRIPOMÍNAJÚC rozhodnutie hláv štátov alebo predsedov vlád 27 členských štátov Európskej únie, ktorí sa zišli na zasadnutí Európskej rady 18. – 19. júna 2009, o obavách írskeho ľudu týkajúcich sa Lisabonskej zmluvy;PRIPOMÍNAJÚC vyhlásenie hláv štátov a predsedov vlád, ktorí sa zišli na zasadnutí Európskej rady 18. – 19. júna 2009, že v čase uzavretia nasledujúcej zmluvy o pristúpení uvedú ustanovenia uvedeného rozhodnutia v protokole, ktorý sa v súlade s príslušnými ústavnými požiadavkami pripojí k Zmluve o Európskej únii a Zmluve o fungovaní Európskej únie;BERÚC NA VEDOMIE podpísanie zmluvy medzi vysokými zmluvnými stranami a Chorvátskou republikou o pristúpení Chorvátska k Európskej únii zo strany vysokých zmluvných strán;SA DOHODLI NA týchto ustanoveniach, ktoré sa pripoja k Zmluve o Európskej únii a Zmluve o fungovaní Európskej únie:HLAVA IPRÁVO NA ŽIVOT, RODINA A VZDELANIEČlánok 1Žiadne ustanovenie Lisabonskej zmluvy, ktorou sa priznáva Charte základných práv Európskej únie právny štatút, ani žiadne ustanovenie uvedenej zmluvy týkajúce sa priestoru slobody, bezpečnosti a spravodlivosti sa nedotýka rozsahu a uplatniteľnosti ochrany práva na život podľa článku 40.3.1, 40.3.2 a 40.3.3, ochrany rodiny podľa článku 41 a ochrany práv v súvislosti so vzdelaním podľa článku 42 a článku 44.2.4 a 44.2.5 ustanovených ústavou Írska.HLAVA IIZDAŇOVANIEČlánok 2Žiadne ustanovenie v Lisabonskej zmluve žiadnym spôsobom a pre žiaden členský štát nemení rozsah ani pôsobnosť právomocí Európskej únie v oblasti daní.HLAVA IIIBEZPEČNOSŤ A OBRANAČlánok 3Činnosť Únie na medzinárodnej scéne sa spravuje zásadami demokracie, právneho štátu, univerzálnosti a nedeliteľnosti ľudských práv a základných slobôd, zásadou zachovávania ľudskej dôstojnosti, zásadami rovnosti a solidarity a dodržiavajú sa pri nej zásady Charty Organizácie Spojených národov a medzinárodného práva.Spoločná bezpečnostná a obranná politika Únie je neoddeliteľnou súčasťou spoločnej zahraničnej a bezpečnostnej politiky a zabezpečuje Únii operačnú schopnosť na uskutočňovanie misií mimo Únie na udržanie mieru, predchádzanie konfliktom a posilňovanie medzinárodnej bezpečnosti v súlade so zásadami Charty Organizácie Spojených národov.Nie je ňou dotknutá bezpečnostná a obranná politika žiadneho členského štátu vrátane Írska ani ňou nie sú dotknuté povinnosti žiadneho členského štátu.Lisabonskou zmluvou nie je ovplyvnená ani dotknutá tradičná írska politika vojenskej neutrality.Bude na rozhodnutí členských štátov vrátane Írska, aby konajúc v duchu solidarity a bez toho, aby bola dotknutá tradičná politika vojenskej neutrality, stanovili povahu pomoci alebo podpory, ktorú poskytnú členskému štátu, ktorý sa stal objektom teroristického útoku alebo obeťou ozbrojenej agresie na svojom území.Každé rozhodnutie vedúce k spoločnej obrane si bude vyžadovať jednomyseľné rozhodnutie Európskej rady. Prijatie alebo neprijatie spoločnej obrany bude záležitosťou členských štátov vrátane Írska, o ktorej rozhodnú v súlade s ustanoveniami Lisabonskej zmluvy a v súlade so svojimi príslušnými ústavnými požiadavkami.Žiadnym ustanovením v tejto hlave nie je ovplyvnená ani dotknutá pozícia, ani politika žiadneho iného členského štátu v oblasti bezpečnosti a obrany.Každý členský štát taktiež v súlade s ustanoveniami Lisabonskej zmluvy a akýmikoľvek vnútornými právnymi požiadavkami rozhodne o tom, či sa bude podieľať na stálej štruktúrovanej spolupráci, alebo na činnosti Európskej obrannej agentúry.V Lisabonskej zmluve sa neustanovuje vytvorenie európskej armády ani branná povinnosť voči žiadnemu vojenskému zoskupeniu.Lisabonská zmluva nemá vplyv na právo Írska ani žiadneho iného členského štátu stanoviť povahu a výšku svojich výdavkov na obranu a bezpečnosť a povahu svojich obranných spôsobilostí.O účasti alebo neúčasti na akejkoľvek vojenskej operácii sa rozhodne Írsko alebo akýkoľvek iný členský štát v súlade so svojimi vnútornými právnymi požiadavkami.HLAVA IVZÁVEREČNÉ USTANOVENIAČlánok 4Tento protokol zostáva otvorený na podpis pre vysoké zmluvné strany do 30. júna 2012.Vysoké zmluvné strany a v prípade, že tento protokol nenadobudol platnosť do dátumu pristúpenia Chorvátskej republiky k Európskej únii, aj Chorvátska republika, ratifikujú tento protokol v súlade so svojimi príslušnými ústavnými požiadavkami. Ratifikačné listiny sa uložia u vlády Talianskej republiky.Tento protokol nadobúda platnosť, pokiaľ je to možné, 30. júna 2013 za predpokladu, že boli uložené všetky ratifikačné listiny, alebo ak sa tak nestane, prvým dňom mesiaca nasledujúcom po uložení ratifikačnej listiny tým členským štátom, ktorý vykoná tento úkon ako posledný.Článok 5Tento protokol, vyhotovený v jedinom origináli v anglickom, bulharskom, českom, dánskom, estónskom, fínskom, francúzskom, gréckom, holandskom, írskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické, sa uloží v archívoch vlády Talianskej republiky, ktorá odovzdá overenú kópiu vládam všetkých ostatných členských štátov.Akonáhle začne byť Chorvátska republika viazaná týmto protokolom podľa článku 2 aktu o podmienkach pristúpenia Chorvátskej republiky, chorvátske znenie tohto protokolu, ktoré je rovnako autentické ako znenia uvedené v prvom odseku, sa tiež uloží v archívoch vlády Talianskej republiky, ktorá odovzdá overenú kópiu vládam všetkých ostatných členských štátov.NA DÔKAZ TOHO splnomocnení zástupcovia podpísali tento protokol.Съставено в Брюксел на тринадесети юни две хиляди и дванадесета година.Hecho en Bruselas, el trece de junio de dos mil doce.V Bruselu dne třináctého června dva tisíce dvanáct.Udfærdiget i Bruxelles den trettende juni to tusind og tolv.Geschehen zu Brüssel am dreizehnten Juni zweitausendzwölf.Kahe tuhande kaheteistkümnenda aasta juunikuu kolmeteistkümnendal päeval Brüsselis.Έγινε στις Βρυξέλλες, στις δέκα τρεις Ιουνίου δύο χιλιάδες δώδεκα.Done at Brussels on the thirteenth day of June in the year two thousand and twelve.Fait à Bruxelles, le treize juin deux mille douze.Arna dhéanamh sa Bhruiséil, an tríú lá déag de Mheitheamh an bhliain dhá mhíle agus a dó dhéag.Fatto a Bruxelles, addì tredici giugno duemiladodici.Briselē, divi tūkstoši divpadsmitā gada trīspadsmitajā jūnijā.Priimta du tūkstančiai dvyliktų metų birželio tryliktą dieną Briuselyje.Kelt Brüsszelben, a kétezer-tizenkettedik év június havának tizenharmadik napján.Magħmul fi Brussell, fit- tlettax-il jum ta’ Ġunju tas-sena elfejn u tnax.Gedaan te Brussel, de dertiende juni tweeduizend twaalf.Sporządzono w Brukseli dnia trzynastego czerwca roku dwa tysiące dwunastego.Feito em Bruxelas, em treze de junho de dois mil e doze.Întocmit la Bruxelles la treisprezece iunie două mii doisprezece.V Bruseli dňa trinásteho júna dvetisícdvanásť.V Bruslju, dne trinajstega junija leta dva tisoč dvanajst.Tehty Brysselissä kolmantenatoista päivänä kesäkuuta vuonna kaksituhattakaksitoista.Som skedde i Bryssel den trettonde juni tjugohundratolv.Voor het Koninkrijk BelgiëPour le Royaume de BelgiqueFür das Königreich Belgien+++++ TIFF +++++Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.Cette signature engage également la Communauté française, la Communauté flamande, la Communauté germanophone, la Région wallone, la Région flamande et la Région de Bruxelles-Capitale.Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.За Република България+++++ TIFF +++++Za Českou republiku+++++ TIFF +++++For Kongeriget Danmark+++++ TIFF +++++Für die Bundesrepublik Deutschland+++++ TIFF +++++Eesti Vabariigi nimel+++++ TIFF +++++Thar cheann Na hÉireannFor Ireland+++++ TIFF +++++Για την Ελληνική Δημοκρατία+++++ TIFF +++++Por el Reino de España+++++ TIFF +++++Pour la République française+++++ TIFF +++++Per la Repubblica italiana+++++ TIFF +++++Για την Κυπριακή Δημοκρατία+++++ TIFF +++++Latvijas Republikas vārdā –+++++ TIFF +++++Lietuvos Respublikos vardu+++++ TIFF +++++Pour le Grand-Duché de Luxembourg+++++ TIFF +++++Magyarország részéről+++++ TIFF +++++Għal Malta+++++ TIFF +++++Voor het Koninkrijk der Nederlanden+++++ TIFF +++++Für die Republik Österreich+++++ TIFF +++++W imieniu Rzeczypospolitej Polskiej+++++ TIFF +++++Pela República Portuguesa+++++ TIFF +++++Pentru România+++++ TIFF +++++Za Republiko Slovenijo+++++ TIFF +++++Za Slovenskú republiku+++++ TIFF +++++Suomen tasavallan puolestaFör Republiken Finland+++++ TIFF +++++För Konungariket Sverige+++++ TIFF +++++For the United Kingdom of Great Britain and Northern Ireland+++++ TIFF +++++--------------------------------------------------


title: Rozhodnutie Rady (EÚ) 2017/443 zo 6. marca 2017, ktorým sa stanovuje pozícia, ktorá sa má v mene Európskej únie prijať v príslušných výboroch Európskej hospodárskej komisie Organizácie Spojených národov pokiaľ ide o návrh na zmeny predpisov OSN č. 3, 4, 6, 7, 13, 19, 23, 27, 28, 38, 39, 43, 45, 50, 69, 70, 73, 75, 77, 79, 83, 87, 91, 98, 99, 101, 104, 107, 109, 110, 112, 118, 119, 123 a 138 a návrh na zmenu Konsolidovanej rezolúcie o konštrukcii vozidiel (R.E.3) doplnením usmernení o kybernetickej bezpečnosti a ochrane údajov

text:
               14.3.2017

               SK

               Úradný vestník Európskej únie

               L 67/82

         ROZHODNUTIE RADY (EÚ) 2017/443
   zo 6. marca 2017,
   ktorým sa stanovuje pozícia, ktorá sa má v mene Európskej únie prijať v príslušných výboroch Európskej hospodárskej komisie Organizácie Spojených národov pokiaľ ide o návrh na zmeny predpisov OSN č. 3, 4, 6, 7, 13, 19, 23, 27, 28, 38, 39, 43, 45, 50, 69, 70, 73, 75, 77, 79, 83, 87, 91, 98, 99, 101, 104, 107, 109, 110, 112, 118, 119, 123 a 138 a návrh na zmenu Konsolidovanej rezolúcie o konštrukcii vozidiel (R.E.3) doplnením usmernení o kybernetickej bezpečnosti a ochrane údajov
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114 v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               V súlade s rozhodnutím Rady 97/836/ES (1) pristúpila Únia k Dohode Európskej hospodárskej komisie Organizácie Spojených národov (ďalej len „EHK OSN“), ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe uvedených predpisov (ďalej len „revidovaná dohoda z roku 1958“).

               (2)

               V súlade s rozhodnutím Rady 2000/125/ES (2) Únia pristúpila k Dohode o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá (ďalej len „paralelná dohoda“).

               (3)

               Smernicou Európskeho parlamentu a Rady 2007/46/ES (3) sa systémy členských štátov v oblasti typového schvaľovania nahradili postupom typového schvaľovania Únie, pričom sa zriadil harmonizovaný rámec zahŕňajúci správne ustanovenia a všeobecné technické požiadavky pre všetky nové vozidlá, systémy, komponenty a samostatné technické jednotky. Uvedenou smernicou sa predpisy OSN prijaté na základe revidovanej dohody z roku 1958 začlenili do systému EÚ v oblasti typového schvaľovania buď v podobe požiadaviek na typové schvaľovanie alebo ako alternatíva k právnym predpisom Únie. Od prijatia uvedenej smernice sa takéto predpisy OSN čoraz viac začleňujú do právnych predpisov Únie v rámci typového schvaľovania EÚ.

               (4)

               Na základe skúseností a technického vývoja treba technickému pokroku prispôsobiť požiadavky týkajúce sa určitých prvkov alebo vlastností, na ktoré sa vzťahujú predpisy OSN č. 3, 4, 6, 7, 13, 19, 23, 27, 28, 38, 39, 43, 45, 50, 69, 70, 73, 75, 77, 79, 83, 87, 91, 98, 99, 101, 104, 107, 109, 110, 112, 118, 119, 123 a 138.

               (5)

               S cieľom stanoviť jednotné ustanovenia týkajúce sa konštrukcie vozidiel by sa mala zmeniť Konsolidovaná rezolúcia o konštrukcii vozidiel (R.E.3) doplnením usmernení o kybernetickej bezpečnosti a ochrane údajov, bez obmedzenia prebiehajúceho vývoja na úrovni Únie v oblasti kooperatívnej, prepojenej a automatizovanej jazdy.

               (6)

               Je vhodné stanoviť pozíciu, ktorá sa má v mene Únie prijať v príslušných výboroch EHK OSN, konkrétne v správnom výbore revidovanej dohody z roku 1958 a vo výkonnom výbore paralelnej dohody, pokiaľ ide o prijatie uvedených predpisov OSN,

         PRIJALA TOTO ROZHODNUTIE:
   Článok 1
   Pozícia, ktorá sa má v mene Únie prijať v správnom výbore revidovanej dohody z roku 1958 a vo výkonnom výbore paralelnej dohody v období od 13. do 17. marca 2017, je hlasovať za návrhy uvedené v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 6. marca 2017

            Za Radu

            predseda

         R. GALDES

      (1)  Rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov (revidovaná dohoda z roku 1958) (Ú. v. ES L 346, 17.12.1997, s. 78).

      (2)  Rozhodnutie Rady 2000/125/ES z 31. januára 2000 týkajúce sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá (paralelná dohoda) (Ú. v. ES L 35, 10.2.2000, s. 12).

      (3)  Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica) (Ú. v. EÚ L 263, 9.10.2007, s. 1).

      PRÍLOHA

                  Názov bodu programu rokovania

                  Referenčný dokument

                  Návrh dodatku 17 k sérii zmien 02 predpisu č. 3 (spätné odrazové zariadenia)

                  ECE/TRANS/WP.29/2017/19

                  Návrh dodatku 18 k predpisu č. 4 (osvetlenie zadnej registračnej tabuľky)

                  ECE/TRANS/WP.29/2017/20

                  Návrh dodatku 27 k sérii zmien 01 predpisu č. 6 (smerové svietidlá)

                  ECE/TRANS/WP.29/2017/21

                  Návrh dodatku 26 k sérii zmien 02 predpisu č. 7 (obrysové, brzdové a doplnkové svietidlá)

                  ECE/TRANS/WP.29/2017/22

                  Návrh korigenda 2 revízie 8 predpisu č. 13 (brzdenie ťažkých vozidiel)

                  ECE/TRANS/WP.29/2017/45

                  Návrh dodatku 9 k sérii zmien 04 predpisu č. 19 (predné hmlové svietidlá)

                  ECE/TRANS/WP.29/2017/23

                  Návrh dodatku 21 k predpisu č. 23 (spätné svietidlá)

                  ECE/TRANS/WP.29/2017/24

                  Návrh dodatku 1 k sérii zmien 04 predpisu č. 27 (výstražné trojuholníky)

                  ECE/TRANS/WP.29/2017/25

                  Návrh dodatku 5 k predpisu č. 28 (zvukové výstražné systémy)

                  ECE/TRANS/WP.29/2017/3

                  Návrh dodatku 18 k predpisu č. 38 (zadné hmlové svietidlá)

                  ECE/TRANS/WP.29/2017/26

                  Návrh dodatku 1 k sérii zmien 01 predpisu č. 39 (rýchlomer a počítadlo kilometrov)

                  ECE/TRANS/WP.29/2017/11

                  Návrh dodatku 5 k sérii zmien 01 predpisu č. 43 (bezpečnostné zasklenie)

                  ECE/TRANS/WP.29/2017/12

                  Návrh dodatku 11 k sérii zmien 01 predpisu č. 45 (zariadenia na čistenie svetlometov).

                  ECE/TRANS/WP.29/2017/27

                  Návrh dodatku 19 k predpisu č. 50 (obrysové, brzdové, smerové svietidlá pre mopedy a motocykle)

                  ECE/TRANS/WP.29/2017/28

                  Návrh dodatku 6 k sérii zmien 01 predpisu č. 69 (zadné označovacie tabuľky pre pomalé vozidlá)

                  ECE/TRANS/WP.29/2017/30

                  Návrh dodatku 10 k sérii zmien 01 predpisu č. 70 (zadné označovacie tabuľky pre ťažké a dlhé vozidlá)

                  ECE/TRANS/WP.29/2017/31

                  Návrh dodatku 1 k sérii zmien 01 predpisu č. 73 (bočné ochranné zariadenia)

                  ECE/TRANS/WP.29/2017/17

                  Návrh dodatku 16 k predpisu č. 75 (pneumatiky pre vozidlá kategórie L)

                  ECE/TRANS/WP.29/2017/8

                  Návrh dodatku 17 k predpisu č. 77 (parkovacie svietidlá)

                  ECE/TRANS/WP.29/2017/32

                  Návrh dodatku 6 k sérii zmien 01 predpisu č. 79 (mechanizmus riadenia)

                  ECE/TRANS/WP.29/2017/10 + GRRF-83-08-Rev.3

                  Návrh dodatku 9 k sérii zmien 06 predpisu č. 83 (emisie vozidiel kategórie M1 a N1)

                  ECE/TRANS/WP.29/2017/42

                  Návrh dodatku 5 k sérii zmien 07 predpisu č. 83 (emisie vozidiel kategórie M1 a N1)

                  ECE/TRANS/WP.29/2017/43

                  Návrh dodatku 19 k predpisu č. 87 (denné svietidlá)

                  ECE/TRANS/WP.29/2017/33

                  Návrh dodatku 16 k predpisu č. 91 (bočné obrysové svietidlá)

                  ECE/TRANS/WP.29/2017/34

                  Návrh dodatku 8 k sérii zmien 01 predpisu č. 98 (svetelné zdroje vybavené zdrojmi svetla s plynovými výbojkami)

                  ECE/TRANS/WP.29/2017/35

                  Návrh dodatku 13 k predpisu č. 99 (svetelné zdroje s plynovou výbojkou)

                  ECE/TRANS/WP.29/2017/36

                  Návrh dodatku 7 k sérii zmien 01 predpisu č. 101 (emisie CO2/spotreba paliva)

                  ECE/TRANS/WP.29/2017/44

                  Návrh dodatku 9 k predpisu č. 104 (odrazové označenia)

                  ECE/TRANS/WP.29/2017/37

                  Návrh korigenda 2 k sérii zmien 06 predpisu č. 107 (vozidlá kategórie M2 a M3)

                  ECE/TRANS/WP.29/2017/13

                  Návrh korigenda 1 k sérii zmien 07 predpisu č. 107 (vozidlá kategórie M2 a M3)

                  ECE/TRANS/WP.29/2017/14

                  Návrh dodatku 8 k predpisu č. 109 (protektorované pneumatiky pre úžitkové vozidlá a ich prípojné vozidlá)

                  ECE/TRANS/WP.29/2017/9

                  Návrh dodatku 6 k sérii zmien 01 predpisu č. 110 [vozidlá používajúce stlačený a skvapalnený zemný plyn (CNG/LNG) vo svojich pohonných systémoch]

                  ECE/TRANS/WP.29/2017/15

                  Návrh dodatku 7 k sérii zmien 01 predpisu č. 112 (svetlomety vyžarujúce asymetrické stretávacie svetlo)

                  ECE/TRANS/WP.29/2017/38

                  Návrh dodatku 3 k sérii zmien 02 predpisu č. 118 (horľavosť materiálov)

                  ECE/TRANS/WP.29/2017/16

                  Návrh série zmien 03 predpisu č. 118 (horľavosť materiálov)

                  ECE/TRANS/WP.29/2017/18

                  Návrh dodatku 5 k sérii zmien 01 predpisu č. 119 (uhlové svietidlá)

                  ECE/TRANS/WP.29/2017/40

                  Návrh dodatku 8 k sérii zmien 01 predpisu č. 123 [adaptívne systémy predného osvetlenia (AFS)]

                  ECE/TRANS/WP.29/2017/41

                  Návrh dodatku 1 predpisu č. 138 [nehlučné cestné vozidlá (QRTV)]

                  ECE/TRANS/WP.29/2017/6

                  Návrh série zmien 01 predpisu č. 138 [nehlučné cestné vozidlá (QRTV)]

                  ECE/TRANS/WP.29/2017/7

                  Návrh usmernení o kybernetickej bezpečnosti a ochrane údajov

                  ECE/TRANS/WP.29/2017/46


               21.6.2016

               SK

               Úradný vestník Európskej únie

               C 224/39

         P8_TA(2014)0003
   Vymenovanie štyroch členov Komisie
   Rozhodnutie Európskeho parlamentu zo 16. júla 2014, ktorým sa schvaľuje vymenovanie pána Jyrkiho Katainena, pána Jaceka Dominika, pána Ferdinanda Nelli Ferociho a pani Martine Reichertsovej za členov Komisie (C8-0030/2014 – 2014/0803(NLE), C8-0083/2014 – 2014/0804(NLE), C8-0084/2014 – 2014/0805(NLE), C8-0085/2014 – 2014/0806(NLE))
   (2016/C 224/12)

      Európsky parlament,

               —

               so zreteľom na článok 246 druhý odsek Zmluvy o fungovaní Európskej únie,

               —

               so zreteľom na článok 106a Zmluvy o založení Európskeho spoločenstva pre atómovú energiu,

               —

               so zreteľom na bod 6 Rámcovej dohody o vzťahoch medzi Európskym parlamentom a Európskou komisiou (1),

               —

               so zreteľom na odstúpenie pána Olliho Rehna, pána Janusza Lewandowského, pána Antonia Tajaniho a pani Viviane Redingovej z funkcie členov Komisie, s účinkom od 30. júna 2014,

               —

               so zreteľom na listy Rady z 20. júna a 2. júla 2014, ktorými Rada konzultovala s Európskym parlamentom rozhodnutie, ktoré sa má prijať po spoločnej dohode s predsedom Komisie, týkajúce sa vymenovania štyroch členov Komisie (C8-0030/2014, C8-0083/2014, C8-0084/2014, C8-0085/2014),

               —

               so zreteľom na vypočutie vymenovaných členov Komisie dňa 14. júla 2014, ktoré viedol Výbor pre hospodárske a menové veci, Výbor pre rozpočet v spojení s Výborom pre kontrolu rozpočtu, Výbor pre priemysel, výskum a energetiku a Výbor pre občianske slobody, spravodlivosť a vnútorné veci v spojení s Výborom pre právne veci a Výborom pre práva žien a rodovú rovnosť, a na hodnotiace vyhlásenia vypracované po uvedených vypočutiach,

               —

               so zreteľom na článok 118 a prílohu XVI rokovacieho poriadku,

               1.

               schvaľuje vymenovanie pána Jyrkiho Katainena, pána Jaceka Dominika, pána Ferdinanda Nelli Ferociho a pani Martine Reichertsovej za členov Komisie na zvyšok funkčného obdobia Komisie, t. j. do 31. októbra 2014;

               2.

               poveruje svojho predsedu, aby toto rozhodnutie postúpil Rade, Komisii a vládam členských štátov.

      (1)  Ú. v. EÚ L 304, 20.11.2010, s. 47.